b'\n_START_ARTICLE_\nTona\n_START_PARAGRAPH_\nT\xc3\xb3na (tudi m\xc3\xa9tri\xc4\x8dna t\xc3\xb3na) je fizikalna enota za maso, enaka 1000 kilogramov. Po mednarodnem sistemu enot (SI) je pravilno ime za to enoto megagram (milijon gramov), vendar se to ime uporablja izredno redko, obi\xc4\x8dajno v tehniki, pa \xc5\xa1e to le v primerih, kjer se pri\xc4\x8dakuje popolna skladnost s standardom SI. V vsakdanjem \xc5\xbeivljenju je prakti\xc4\x8dno povsod v uporabi ime tona. Tradicijo upo\xc5\xa1teva tudi Mednarodni urad za ute\xc5\xbei in mere, ki je tono in njen simbol\xc2\xa0\xc2\xbbt\xc2\xab\xc2\xa0leta 1879 sprejel kot ne-SI enoto, sprejemljivo za uporabo s sistemom SI. Izraz\xc2\xa0\xc2\xbbmetri\xc4\x8dna tona\xc2\xab\xc2\xa0(metric ton) se uporablja predvsem v angle\xc5\xa1ko govore\xc4\x8dih de\xc5\xbeelah._NEWLINE_V in\xc5\xbeenirski praksi v\xc4\x8dasih nepravilno \xc5\xa1e vedno uporabljajo tono kot enoto za silo, namesto na primer dovoljene izpeljane enote SI kN.\n_START_SECTION_\nTone, v katerih ne merimo mase\n_START_PARAGRAPH_\nPri navajanju izpodriva ladij se uporablja enota registrska tona, ki pa je enota za prostornino, ne maso: 1 registrska tona (RT) = 100 kubi\xc4\x8dnih \xc4\x8devljev = 2,8316847 m\xc2\xb3._NEWLINE_Za navajanje jakosti jedrskih eksplozij se uporablja enota megatona, ki je enota za energijo: 1 megatona je energija, spro\xc5\xa1\xc4\x8dena ob se\xc5\xbeigu 1.000.000 ton eksploziva trinitrotoluena.'